Varsinais-Suomen käräjäoikeudessa tehtiin eilen todennäköisesti suomalaista oikeushistoriaa. Turun oikeustalolla 19. marraskuuta klo 13.00 alkaneessa istunnossa käsiteltiin tapausta, jonka syytenimike oli törkeä pahoinpitely.

Seuran uutisoi tänään klo 11.34 että tapauksessa syytettynä oli isä, jota epäiltiin tyttärensä sukupuolielimien silpomisen järjestämisestä. Oikeuden päätös kuuluu: syyte törkeästä pahoinpitelystä hylätään.

Varsinais-Suomen käräjäoikeus vahvisti Seuran julkaisemat tiedot 20. 11. iltapäivällä antamassaan julkisessa selosteessa.

Selosteessa kerrotaan:

”Varsinais-Suomen käräjäoikeus on käsitellyt 19.11.2019 törkeää

pahoinpitelyä koskevaa rikosasiaa, jossa lapselle oli tehty

ympärileikkaus.

Asiassa on ollut riidatonta, että asianomistajana olleelle lapselle on

suoritettu vuonna 2016 sairaalassa ulkomailla ympärileikkaus ja ettei

tälle toimenpiteelle ole ollut mitään lääketieteellisestä perustetta.

Vastaaja on asunut toimenpiteen suorittamisen ajankohtana Suomessa

ja asianomistaja puolestaan vuoteen 2018 asti ulkomailla.

Vastaajan ei ole näytetty antaneen määräystä ympärileikkauksen

suorittamisesta, päättäneen siitä yhdessä toisen henkilön kanssa tai

osallistuneen toimenpiteestä määräämiseen tai päättämiseen jollain

muulla rikosoikeudellisen vastuun perustavalla tavalla.

Koska vastaajan syyllisyydestä on jäänyt varteenotettava epäily, syyte on hylätty.”

Varsinaisen-Suomen käräjäoikeudessa käsitellyn syytteen taustalla on jo vuonna 2018 tehty tutkintapyyntö. Seura uutisoi tapauksesta toukokuussa ja syyskuussa 2019.

Kansainvälisestikin harvinainen oikeudenkäynti

Ympärileikkaus on etenkin tietyissä Afrikan osissa yleinen vanhakantainen perinne, joka voi aiheuttaa naiselle monenlaisia terveyshaittoja.

Monesta muusta Euroopan maassa poiketen naispuolisen henkilön sukuelinten silpomista ei ole Suomessa kielletty erillisellä lailla. Teko katsotaan Suomessa törkeäksi pahoinpitelyksi.

Ympärileikkausoikeudenkäynti oli suomalaisittain historiallinen ja kansainvälisestikin harvinainen.

”Tämä on ensimmäinen kerta, kun syyte tyttöjen sukuelinten silpomiseen liittyvästä rikoksesta on käsittelyssä oikeudessa Suomessa. Oikeuskäsittelyt ja etenkin tuomiot tyttöjen sukuelinten silpomisesta ovat melko harvinaisia ylipäätään Euroopassa, eli siinä mielessä on kyse merkittävästä tapauksesta. Oikeudenkäynti pidetään suljettuna istuntona, joten tapauksen yksityiskohdista ei ole kerrottu julkisuuteen. Siksi en voi ottaa kantaa itse tapaukseen tai syytteeseen”, Ihmisoikeusliiton Sukupuolittuneen väkivallan vastaisen työn päällikkö Johanna Latvala totesi Seuralle sähköpostitse tiistaina 19.11.

Suomessa asuu THL:n arvion mukaan noin 10 000 ympärileikattua naista. Valtaosa on leikattu ennen tänne muuttoa.

Terveyden ja hyvinvoinnin laitos (THL) arvioi, että riski tulla silvotuksi koskee Suomessa noin 600–3 000 tyttöä.

Oikeudenkäyntiasiakirjat julistettiin salaisiksi

Tapaus käsiteltiin ilman yleisöä. Asianomistajan henkilöllisyys,

oikeudenkäyntiasiakirjat sekä tuomio määrättiin tuomiolauselmaa ja lainkohtia

lukuun ottamatta määrättiin salaisiksi 60 vuoden ajaksi asian

vireilletulosta. Asia tuli vireille 2.7.2019.

Ratkaisu ei ole lainvoimainen.

Tapauksen syyttäjä kertoi 20. marraskuuta Seuralle, ettei ole vielä päättänyt mahdollisista jatkotoimista.

Juttua ja otsikkoa päivitetty 20.11. klo 15.05 Varsinais-Suomen käräjäoikeuden toimittamassa julkisessa selosteessa kerrotuilla tiedoilla. Seuran tietoihin perustuneet kohdat vahvistettu selosteessa kerrotun mukaisesti.